
ABSTRACT: Under the influence of Kant’s apriorism, Ion Petrovici built his logic 
based on the idea that laws of thought are laws of nature. On the other hand, being 
concerned about the fate of metaphysics as knowledge of an absolute reality, he rejected 
the unequivocal gap between phenomenon and thing in itself. The present paper explains 
this apparent inconsistency in Petrovici’s thinking by discussing the implications of two 
kinds of approaches to transcendental idealism: metaphysical and epistemological. 

Fara un obiect care să se constituie dincolo de experiență, metafizica devine, 
crede Petrovici, o întreprindere inutilă. Pentru a-şi merita numele şi îndeplini meni- 
rea, metafizica trebuie să rămână o cercetare a realității în „esenţa ei substanţială”, 
care trece dincolo de câmpul experienţei !. Scopul dintotdeauna al metafizicii este 
să cunoască nu realitatea aşa cum apare, ci principiile ei fundamentale, „esenţa ei 
intimă”, care se află dincolo de experienţa sensibilă”. Cum însă Petrovici o gândeş- 
te ca pe o disciplină capabilă să furnizeze cunoaştere certă cu privire la realitate, 
metafizica trebuie să lucreze cu o metodă de stabilire a adevărului. Dar „dincolo de 
experiență” este un teritoriu incontrolabil. Cum putem şti cu certitudine că rezul- 
tatul activităţii noastre de cunoaştere corespunde obiectului, câtă vreme obiectul se 
sustrage nu doar verificărilor experimentale, ci şi experienţei în genere? De unde 
ştim, în cele din urmă, că ceea ce vizăm este un obiect real, şi nu o plăsmuire? Cum 
facem festul realității? Care sunt acele criterii ale metafizicii prin care stabilim 
adecvarea la realitatea substanţială a cunoştinţelor noastre? 

Soluţia lui Petrovici pare surprinzătoare: 


„Scriitorul belgian Maeterlinck, în opera sa filosofică «Sagesse et Destinée» si 
într-o conjunctură de idei asemănătoare cu aceasta a noastră, aminteşte de faimosul 


! Ton Petrovici, Introducere in metafizică, ed. a Il-a, Bucureşti, Editura Casei Scoalelor, 1929, p. 56. 
> Ton Petrovici, „Metafizica în filosofia contemporană”, în Felurite, Bucuresti, Editura Literară 
a Casei Scoalelor, 1928, p. 11. 


* Academia Română: Institutul de Filosofie şi Psihologie „Constantin Rădulescu-Motru” 

pasagiu din Divina Comedie a lui Dante, când acesta se urca la cer întovărăşit de 
Beatricea. La un moment dat, ajuns în învălmăşeala stelelor, s-a încurcat aşa de 
tare că nu-şi mai dădea seama dacă suie, stă pe loc sau coboară. Nu avea putinţa să 
perceapă limpede care dintre cele trei situaţii era acea exacta. Însă uitându-se spre 
Beatricea, observă deodată că dânsa devenea din ce în ce mai frumoasă. Atunci 
şi-a zis că acesta este semnul că se urcă, fiindcă această schimbare a Beatricei nu 
poate fi în legătură decât cu treptata apropiere de cer. — Tot aşa am putea să zicem 
că pe măsură ce o ipoteză metafizică introduce în lumea faptelor mai multă 
coherenta, armonie, unitate şi frumuseţe, ne dă dovadă că înaintăm efectiv nu către 
un principiu de imaginaţie, ci spre fundamentul real al lucrurilor”? 

Sunt mai aproape de adevăr, aşadar, acele teorii metafizice care introduc mai 
multă armonie, coerenţă şi unitate în faptele suprasensibile pe care îşi propun să le 
explice. 

Criteriul propus de Petrovici este surprinzător întrucât nu instituie nicio relație 
evidentă între cunoştinţa metafizică şi obiectul ei. Ştiu că am obţinut o (mai) buna 
cunoaştere a obiectului din faptul că am reuşit să-i dau o descriere (mai) coerentă, 
(mai) unitară. Potrivit acestei maniere de stabilire a adevărului, concepția mea despre 
realitate este corectă pentru că este frumoasă, iar pentru a stabili acest lucru nu am 
nevoie de realitate. Criteriul estetic al Beatricei este un criteriu unilateral. El se aplică 
fără să antreneze în vreun fel cel de-al doilea termen, realitatea. Este ca şi cum aş 
stabili un adevăr cu privire la realitate în lipsa acesteia. Dar dacă Petrovici nu 
instituie o relaţie între cunoştinţă şi obiectul ei, asta nu înseamnă că nu o presupune. 

Cunoaşterea metafizică scoate obiectul din izolare. A sti înseamnă a unifica, 
spune Petrovici“. Dar ce îl indreptateste să creadă că, apropiindu-se de realitatea 
ultimă, viziunea unificată devine mai inteligibilă, mai ordonată — aşa cum Beatrice, 
apropiindu-se de cer, devine mai frumoasă? Ce este această corespondență miracu- 
loasă dintre gândire şi obiectul gândirii care să ne permită să stabilim ceva concret 
cu privire la cel de-al doilea prin simpla evaluare a celei dintâi? Să aruncăm mai 
întâi o privire asupra modului în care vede Petrovici realitatea ca obiect al meta- 
fizicii. Am spus mai sus că, în ideea lui, metafizica tinteste cunoaşterea realității 
esenţiale, a realității aşa cum există în ea însăşi. Dar ar fi greşit să credem că meta- 
fizica este cu totul dezinteresată de realitatea fenomenală. Dimpotrivă. Pentru el 
(voi reveni mai încolo asupra acestor idei), realitatea fenomenală/natura oglindește 
realitatea esenţială. Realitatea în sine lasă „indicii” în fenomene. Între cele două nu 
există o prăpastie, ci o continuitate. La urma urmei, nici nu avem de-a face cu două 
realități, ci cu una singură, dar cu două aspecte. La Petrovici, metafizica nu îşi 
aruncă ancora pe deasupra realităţii fenomenale pentru a se instala în realitatea 
esențială. Urmând o metodă empirio-rationalista, cunoaşterea metafizică porneşte 
de jos, de la datele simţurilor, pentru a „urca” treptat, cu ajutorul rațiunii, la funda- 
mentele lucrurilor. Realitatea fenomenală nu are, aşadar, caracterul amăgitor al 


3 Ion Petrovici, „Metafizica în filosofia contemporană”, ed. cit., pp. 15-16. 
4 Ton Petrovici, „Metafizica în filosofia contemporană”, ed. cit., p. 13. 

unei iluzii, iar creditul pe care i-l acordă Petrovici este legitimat prin faptul că, 
întrucât conţine amprente şi repere ale realității esenţiale, devine un fel de scară pe 
care raţiunea se urcă până la aceasta din urmă. Odată ce am văzut modul în care 
priveşte Petrovici realitatea, să vedem cum se asociază ea cu gândirea. 

În primul rând, între datele percepţiei şi legile gândirii, spune Petrovici, 
există un fel de „prietenie”, de consonanta, care face ca cele două să constituie — 
cel putin pentru conştiinţa noastră — o singură lume, „un sistem de însuşiri 
armonice”, iar nu două lumi străine care să ne îndemne să susţinem fie irealitatea 
celei dintâi, fie artificialitatea celei din urmă?. În al doilea rând, legile gândirii au 
un caracter formal, apodictic. Putem spune cu certitudine, în absenţa oricărei expe- 
riente, ceea ce este în principiu posibil şi ce nu. Legile gândirii sunt apriorice şi nu 
există o realitate „răzvrătită” împotriva lor.” Ceea ce e de netăgăduit cu privire la 
realitatea fenomenală este la fel şi în ceea ce priveşte realitatea noumenală, câtă 
vreme lumea în sine îşi are ordinea sa, care se reflectă la nivelul ordinii existente în 
lumea sensibilă”. O astfel de convenţie între gândire şi realitate, pentru a nu fi întru 
totul accidentală, presupune însă postularea unor legi comune pentru cele două. Cu 
alte cuvinte, pentru a putea vorbi despre o uniune legitimă, gândirea şi natura 
trebuie să asculte de același set de reguli. Într-adevăr, Petrovici notează în repetate 
rânduri? caracterul esențialmente obiectiv şi universal al legilor gândirii: 


„De la început am accentuat caracterul obiectiv al logicii şi am susţinut că legi- 
le sale trebuie arătate ca fiind ale lucrurilor însele. Nişte produse care sunt ope- 
ra principiilor logice, cum sunt toate conceptele, mai cu seamă acele conştient 
elaborate, singurele desăvârşit valabile şi bune, astfel de produse nu pot să aibă 
un caracter subiectiv, ci sunt icoane de lucruri care există aievea” ’. 


Legile naturii, deşi nu sunt o necesitate a fenomenelor externe, ci — în 
fundamentul lor — necesități ale spiritului nostru "°, sunt şi legi ale naturii". Doar 
un astfel de postulat poate să explice „criteriul Beatrice”, prin intermediul căruia 
adevărul cu privire la realitate este stabilit în funcție de ordinea de la nivelul 


5 Ion Petrovici, Teoria noțiunilor, ed. a Il-a, Bucureşti, Tipografia „Jockey-Club” Ion C. 
Văcărescu, 1925, pp. 42-43. Petrovici combate aici atât doctrinele care susțin caracterul iluzoriu al 
lumii senzoriale, cât şi pe cele care pun accentul pe cunoaşterea intuitivă a realităţii, sacrificând astfel 
legile gândirii, care apar ca fiind artificiale. 

* Ion Petrovici, Teoria noțiunilor, ed. cit., p. 25. 

7 Ton Petrovici, ,,Transcendentul si cunoaşterea omenească”, Revista de filosofie, vol. XXI, nr. 
4, p. 334. „Ecourile” lumii noumenale devin mai numeroase şi mai clare pe măsură ce înaintăm în 
cunoaşterea lumii sensibile. „Misterul nu este dincolo, ci în interiorul lucrurilor, absolutul implicat în 
relativ, supranaturalul împins în natură, astfel că concretul care se aşează în cadrele categoriilor 
noastre nu reprezintă simple aparente, ci mai degrabă realul, înfăşurat numai într-o țesătură de 
aparente pe care ştiinţa o face mereu mai diafană.” 

8 De pildă, Ion Petrovici, Teoria noțiunilor, ed. cit., p. 9. 

” Ion Petrovici, Teoria noțiunilor, ed. cit., p. 104. 

1 Ton Petrovici, Introducere in metafizică, ed. cit., p. 133. 

1 „Legile logice sunt aşadar ale lucrurilor”; Ion Petrovici, Teoria noțiunilor, ed. cit., p. 12. 

gândirii. Ordinea de la nivelul inteligibil oglindeşte ordinea de la nivelul realității 
întrucât ambele, gândirea şi realitatea, sunt ordonate în mod identic. Rămâne să 
vedem care este, la Petrovici, sursa acestei legiferări comune. 

Credinţa că între gândire şi realitate, între subiectul şi obiectul cunoaşterii, 
există o concordanță de un fel sau altul începe practic cu istoria filosofiei şi este 
ceea ce susţine din background ideea că „esenţa” realităţii este cognoscibilă pe 
calea rațiunii. Un rationalism metafizic este implicat şi în ideea — atribuită lui 
Pitagora — că universul este guvernat de număr, şi în caracterul înnăscut al formelor 
platoniciene, şi la Descartes, pentru care accesul la „adevărurile eterne” se obține 
doar prin intermediul rațiunii, şi în principiul armoniei prestabilite al lui Leibniz. 
Sursa unității dintre gândire şi natură poate fi căutară fie în natură, fie în gândire, 
fie într-o a treia instanţă, care le transcende (sau nu) pe ambele. În primul caz, 
unitatea dintre cele două a fost adesea integrată într-o concepţie materialistă în 
contextul căreia legile gândirii, ca produs al materiei, reflectă legile acesteia din 
urmă. În ultimul caz, ea a fost cel mai adesea postulată sub forma unui principiu 
transcendent care face ca ordinea din universul gândirii să coincidă cu ordinea din 
universul fizic — dar şi sub forma unei „gândiri cosmice” concretizate în natură, 
gândire la care „participă” cumva şi gândirea umană. 

Petrovici a criticat în repetate rânduri concepția materialistă, căreia i-a impu- 
tat îndeosebi faptul că a făcut din relativul ştiinţelor naturii (noţiunea de atom, de 
pildă) o cunoştinţă filosofică absolută”. Cât despre încercarea de a asigura o legă- 
tură între obiectul şi subiectul cunoaşterii prin postularea noţiunii de divinitate, 
Petrovici o consideră un eşec: 


„Preocuparea esențială a lui Kant fusese desigur să arunce o punte naturală 
între obiectul cunoaşterii şi subiectul cunoscător, problemă fata de care eşuase 
toată filosofia modernă prekantiană. Probă că şi Descartes, şi Spinoza, şi 
Malebranche, şi Leibniz — fiecare cu nuanţa lui — în ultimă instanță explică 
corespondența dintre ideile noastre şi realitate cu ajutorul lui Dumnezeu! 
Filosofia modernă, care s-a născut reactionand în contra gândirii Evului-Me- 
diu, făcea şi dânsa apel în cele din urmă tot la noțiunea de divinitate! Kant a 
voit şi a crezut să scape din acest impas făcând din obiectul cunoaşterii un pro- 
dus al spiritului cunoscător, cel puţin în ce priveşte structura formelor lui gene- 
rale care i se impun de conştiinţa noastră în actul cunoaşterii chiar” 13. 


Se poate susține că legile gândirii sunt legile naturii şi pe alte baze decât 
materialismul sau prin apel la o formă supremă de gândire. O astfel de bază este 
apriorismul cunoaşterii, iar Petrovici se vede pe el însuşi ca fiind kantian'*. În 


!2 Ton Petrovici, Teoria noțiunilor, ed. cit., pp. 44-45; Ion Petrovici, „Metafizica în filosofia 
contemporană”, ed. cit., pp. 28, 30-31. 
Ion Petrovici, Studii istorico-filosofice, ed. a Il-a, Bucureşti, Editura Casei Scoalelor, 1929, 
p. 230, nota 2. 
n „Autorul scrierii de față, fără a crede că filosofia lui Kant este menită a fi de-a pururi ultimul 
cuvânt al cugetării, socoteşte totuşi că încercările făcute pentru a-l depăşi pe Kant [...] nu au în 

atmosfera şcolii lui Maiorescu, de altfel, entuziasmul maestrului în ce priveşte aprio- 
rismul lui Kant a fost întâmpinat de discipoli cu un entuziasm pe măsură . Dacă 
singura realitate la care avem acces este realitatea organizată prin intermediul forme- 
lor apriori ale sensibilităţii (intuiţia spaţiului şi a timpului) şi intelectului (categoriile), 
atunci legile gândirii sunt şi legile naturii. Dacă natura/realitatea nu poate fi 
cunoscută altfel decât „filtrată” prin formele apriori, atunci legile ei sunt determinate 
de aceleaşi condiţii apriori sub care o experimentăm în spaţiu şi timp. Convingerea 
lui Petrovici că legile gândirii sunt şi legi ale naturii ar putea fi explicată prin 
adeziunea sa la apriorismul kantian, căci Petrovici admite fără îndoială importanța 
„factorului aprioric” ca element constitutiv al cunoaşterii 1% Dacă Petrovici consideră, 
aşadar, că legile gândirii sunt şi legi ale naturii, o face, se pare, în baza 
angajamentului său teoretic fata de doctrina formelor apriori. Dar aici intervine o pro- 
blemă: Petrovici este kantian în această privință, dar nu şi în alta. Mai precis, 
subscrie apriorismului, admite deci că legile logice sunt legi ale obiectelor gândite ', 
dar nu şi distinctiei riguroase dintre obiectul perceput şi obiectul în sine. Cum poţi să 
accepti ideea formelor apriori fără să accepti, totodată, şi limitele absolute impuse de 
acestea cunoaşterii umane? Aici, Petrovici pare a fi în dezacord cu el însuşi. Pe de o 
parte, pare convins de limitele structurale ale minţii noastre '5, de hotarele impuse din 
oficiu cunoaşterii; pe de altă parte, vede cunoaşterea de tip metafizic ca pe o treptată 
luare în posesie a lucrului în sine. Cel care susţine că: 


„Oricum am întoarce lucrurile nu există altă ieşire decât să recunoaştem că 
forma relativă a cunostintei noastre se datoreşte ab origine conştiinţei care 
cunoaşte — subiectul cunoscător, fiind expresia firească a limitelor acestuia, iar 
nicidecum obiectului, care în această calitate n-are limite şi, dincolo de straiul 
aparentelor, e o realitate absolută”? 


afirmă, totodată, că: 


„Dacă mărginirea inteligenței noastre (osebit de sărăcia cunoştinţelor ) exclude 
o cunoştinţă integrală şi pătrunderea tuturor tainelor universului, ea îngăduie 


ansamblul lor aceeaşi valoare ca filosofia kantiană, care rămâne încă farul cel mai luminos de 
orientare în gândire”; Ion Petrovici, Studii istorico-filosofice, ed. cit., p. 231. 

2 „În orice caz, în atmosfera noastră filosofică statornicită de învățământul academic al lui 
Maiorescu, Kant a fost întâiu şi întâiu împământenit cu «Estetica transcendentalăy. Idealitatea timpu- 
lui şi a spațiului a fost multă vreme bucata favorită a ucenicilor în ale filosofiei şi cu nimic nu s-a pro- 
curat mai tare simtamantul că gândirea filosofică nimiceşte cele mai tari poziții ale convingerilor cu- 
rente şi cele mai înrădăcinate credinţe ale conştiinţei obişnuite. Şi câştigarea acestui simțământ e o 
adevărată renaştere intelectuală, un adevărat botez filosofic...”; Ion Petrovici, Studii istorico-filoso- 
fice, ed. cit., p. 231. 

16 Ton Petrovici, Introducere in metafizică, ed. cit., p. 55. 

'7 „Legile logice sunt legi ale obiectelor gândite, ale tuturor acestor obiecte”; Ion Petrovici, 
Teoria noţiunilor, ed. cit., p. 12. 

!8 Ton Petrovici, Studii istorico-filosofice, ed. cit., p. 138. 

9 Ton Petrovici, Studii istorico-filosofice, ed. cit., p. 213. 

totuşi pe lângă aspiratiunea către o astfel de cunoştinţă şi o icoană, desigur 
imperfectă, dar veşnic perfectibilă despre ea” 


Stim că realitatea nu se va oglindi niciodată întreagă în conştiinţa noastră, 
spune Petrovici, ştim că nu tot ce există ne apare, însă ceea ce ne apare ne pune pe 
urmele a ceea ce este”. Câtă aparență, tot atâta realitate”. Dar doctrina aprioris- 
mului nu presupune doar că mintea umană (cu sensibilitatea şi intelectul ei) are o 
contribuţie masivă în ceea ce priveşte obiectul cunoaşterii — înţelegere pe care 
Petrovici, ca şi Maiorescu 3 de altfel, o preia încântat —, ci şi că (tocmai datorită 
acestei contribuţii ) cunoaşterea este prin ea însăşi limitată. lar în această privinţă, 
Petrovici, la fel ca Maiorescu”, nu mai este la fel de grăbit să exprime o adeziune. 
Deşi acceptă că există o oarecare limitare a cunoaşterii (niciodată nu vom putea 
cunoaşte realitatea întreagă) şi, totodată, că această limitare este constitutivă (vezi 
supra), consideră totuşi că aventura cunoaşterii presupune o perpetuă apropiere de 
realitatea însăşi — aşa cum este ea în sine, iar nu cum îi este dată prin cunoaştere. 
Dacă asta e ceea ce vrea Petrovici să ne spună, contemplăm cu surprindere posibi- 
litatea ca, în cele din urmă, mintea umană să ajungă să întrevadă câte ceva din ceea 
ce nu poate din principiu să vadă. Între cele două poziţii ale lui Petrovici (accep- 
tarea apriorismului şi respingerea limitelor absolute ale cunoaşterii) pare să existe o 
incompatibilitate stridentă. Cum poţi cunoaşte un obiect fără să-ţi exersezi asupra 
lui facultăţile cunoaşterii? Căci cunoaşterea despre care vorbeşte Petrovici aici este 
o cunoaştere rațională a lumii, iar nu una mistică. Câtă vreme singura cunoaştere 
posibilă este condiţionată de nişte forme, cum poţi să cunoşti altfel decât prin 
aceste forme? Este ca şi cum ai vrea să prinzi fluturele în plasă fără să ai plasă şi 
fără să-l prinzi. Dacă accepti apriorismul kantian, trebuie să admiti că nu există un 
obiect al cunoaşterii care să nu fie prin constituţia sa denaturat. Însăşi constituirea 
lui ca obiect al cunoaşterii presupune denaturare. Şi totuşi, Petrovici îi reproşează 
lui Kant că a trasat o graniță mult prea rigidă între fenomen şi obiect în sine: 


Putem obiecta conceptiunii kantiane că nu se poate trage brusc o limită între 
ceea ce se poate şi ce nu se poate cunoaşte. De la ținutul cunostintei posibile, la 
acel al ignorării definitive, există o lentă şi gradată transitiune. Pornind de la 
faptele concrete, luminoase prin evidenţa lor intuitivă, şi înaintând spre regiu- 
nea întunecată a izvoarelor existenţii, către care ne mână de altfel acele fapte 
însele, trecem printr-o serie de etape din ce în ce mai nesigure, din ce în ce mai 
hipotetice, însă în nici un caz egale cu ignoranta””>. 


% Ton Petrovici, Introducere in metafizică, ed. cit., p. 36; subl. mea. 

2! Ton Petrovici, Introducere în metafizică, ed. cit., p. 139. 

22 Petrovici apelează la formula lui Herbart: „Câtă aparență este, tot atâta realitate indică”; 
Introducere în metafizică, ed. cit., p. 139, nota 2. 

% Ton Petrovici, Titu Maiorescu. 1840-1917, Bucureşti, Editura Casei Scoalelor, 1931, pp. 9, 62. 

4 Vezi Titu Maiorescu, Patru conferințe, Bucuresci, Tipografia Stefan Mihalescu, 1883, pp. 79- 
83. Negând limitarea cunoaşterii, Maiorescu nu se opune aici lui Kant, ci agnosticismului materialist. 

*> Ton Petrovici, Introducere în metafizică, ed. cit., p. 23. 

Dar se poate trasa o graniță mai „suplă”, mai permisiva, asa cum ar dori-o 
Petrovici, intre ceea ce putem si ceea ce nu putem cunoaste? In limitele idea- 
lismului transcendental, avem de-a face cu o imposibilitate de principiu. Daca 
cunoaşterea ta se face prin lentile verzi (şi asta e singura opțiune disponibilă), 
atunci obiectul cunoaşterii tale nu este realitatea, ci realitatea-văzută-prin-lentile- 
verzi. În fata unei astfel de perspective, optimismul metafizic poate rămâne debu- 
solat. Critica făcută de Kant a plantat şi aversiune, şi deznădejde în cei pentru care 
adevărul cu „A” reprezenta o nazuinta. La Kleist, de pildă, lectura lui Kant s-a 
numărat printre factorii declanşatori ai uneia dintre nu puţinele crize ale existenţei 
sale romantice. Dacă toți oamenii ar avea ochelari verzi în loc de ochi, îi scrie el 
logodnicei sale în anul 1801, ar fi constrânşi să creadă că toate lucrurile pe care le 
văd sunt verzi, şi nu ar fi niciodată în stare să stabilească dacă ochii lor văd 
lucrurile aşa cum sunt ele cu adevărat sau dacă nu cumva s-a adăugat ceva în ele, 
ceva care nu mai aparține lucrurilor, ci ochilor. „Ah, Wilhelmine, continuă el, dacă 
tăişul acestui gând nu-ţi răneşte inima, nu-ţi râde de acela căruia i-a doborât cele 
mai adânci şi mai sfinte simtaminte. Singurul şi cel mai înalt tel al meu a fost 
distrus şi nu mi-a mai rămas niciunul”%. 

Gândul că o parte din lume — şi nu o parte oarecare, ci adevărata lume — îmi 
este pentru totdeauna ascunsă este fie insuportabil, fie inacceptabil în condiţiile în 
care sunt un căutător de absolut care tocmai a conştientizat faptul că reprezintă un 
simplu punct de vedere, că nu are o poziţie privilegiată în univers. Oricât ar fi de 
ispititoare ideea că gândirea pune ceva în natură”, ea nu poate fi acceptată fără să 
admiti, în acelaşi timp, că ceea ce cunoşti nu mai este natura „pură”, ci natura 
constituită prin gândire. Petrovici este de acord cu asta. Dar dacă natura este trecută 
prin filtrele cunoaşterii, atunci cunoaşterea este limitată tocmai de aceste filtre. 
Petrovici este de acord şi cu asta. Atunci cum se face că nu consimte la incogno- 
scibilitatea totală a lucrului în sine? 


„Este o profundă neexactitate — spune el — să se conceapă existența cu lumea feno- 
menelor relative de o parte şi cu absolutul de alta parte, aşa ca să se creadă că 


cineva s-ar putea ocupa perfect de relativ neglijând cu totul realitatea absolută” ”®, 


Să nu pierdem din vedere faptul că, în vreme ce demersul lui Kant este 
interesat de posibilitățile cunoaşterii , Petrovici este preocupat de salvarea metafi- 
zicii. Convins de capacitatea cunoaşterii metafizice de a-şi anexa, cel puțin parțial, 


% Robert E. Helbling, The Major Works of Heinrich Von Kleist, New York, New Directions 
Publishing, 1975, pp. 23-24. Kant atrage însă atenția că „ca nu cumva să ne treacă prin minte de a explica 
idealitatea, afirmată de noi, a spaţiului [dar, desigur, a tuturor formelor pure apriori, n.m.] cu exemple insu- 
ficiente, deoarece se consideră cu drept cuvânt, de exemplu culorile, gustul etc., nu ca însuşiri ale obiectelor, 
ci numai ca modificări ale subiectului nostru” (Kant, Critica raţiunii pure, B45, trad. de N. Bagdasar şi 
Elena Moisuc). Metafora lui Kleist este, aşadar, o analogie inexactă pentru idealismul transcendental. 

21 Petrovici este sedus de ideea unui subiect dinamic, a cărui conştiinţă nu se limitează la o reflec- 
tare pasivă a realității, ci creează el însuşi forme de realitate. Studii istorico-filosofice, ed. cit., p. 219. 

% Ton Petrovici, Introducere in metafizică, ed. cit., p. 25. 

realitatea în sine, el nu mai poate rămâne alături de Kant. Petrovici nu receptează 
distincția kantiană dintre lucru în sine şi fenomen ca fiind două realități cu totul 
diferite, ci — mai degrabă — ca fiind una şi aceeaşi realitate cu două aspecte 
diferite”. Dar asta nu îl împiedică să privească idealismul transcendental ca pe o 
explicaţie de tip metafizic care îi spune ceva substanțial despre realitate — şi anume 
că realitatea are două ipostaze: una care ni se arată, şi alta care rămâne pentru tot- 
deauna în sine însăşi. O ipostază fenomenală şi una esenţială. În măsura în care 
Petrovici are ceva de salvat — metafizica înţeleasă ca o cunoaştere îndreptată spre 
realitatea esenţială —, incognoscibilitatea lucrului în sine devine un inconvenient, o 
condamnare la realitatea fenomenală. Împotriva lui Kant, dar şi a epocii sale, 
Petrovici este un apărător al metafizicii de tip tradiţional“, iar modul în care îl 
citeşte pe Kant îl confruntă cu ideea că există ceva, veşnic necunoscut, dincolo de 
orice experienţă posibilă, care face esenţa realităţii. Este o idee ucigaşă de meta- 
fizică pe care Petrovici nu este dispus să o accepte. Dar idealismul transcendental 
poate fi citit şi altfel — nu ca o construcție de tip metafizic care spune ceva esențial 
cu privire la realitate, ci ca o construcţie de tip epistemologic, care spune ceva 
despre posibilităţile cunoaşterii “!. Chestiunea poate fi privită şi dintr-un alt unghi 
decât acela al unui „dualism tragic”: câtă vreme realitatea-văzută-prin-lentile- 
verzi este toată lumea de care dispun, şi în lipsa lentilelor verzi nu aş avea nicio 
lume, atunci este fără noimă să-mi închipui că pot să renunţ la lentilele verzi şi 
să-mi păstrez, totodată, şi lumea. Este ca şi cum aş vrea să văd ce se vede atunci 
când nu am capacitatea să văd. Într-o astfel de perspectivă, nu se poate vorbi cu 
sens despre ceea ce este dincolo de orice experienţă posibilă şi nici măcar nu se 
poate spune că este ceva dincolo de orice experiență posibilă. Dar până unde se 
poate împinge experiența posibilă? Dacă obiectul cunoaşterii tale este constituit 
prin chiar faptul cunoaşterii, înseamnă că el reprezintă tot ceea ce este de cunoscut. 
„Dincolo” nu este un teritoriu care iti este refuzat, ci, pur şi simplu, nimic de 
cunoscut pentru tine. O lectură epistemologică rezolvă câte ceva din problemele 
idealismului transcendental (prin faptul că lucrul în sine nu mai este privit ca fiind 
„ceva”), dar nu face mai rezonabilă şi cerința lui Petrovici de slăbire a graniţelor, 


% Lumea aşa cum ne apare şi lumea în sine sunt, de fapt, „o lume unică, în două ipostaze”. lon 
Petrovici, Viaţa si opera lui Kant, Bucureşti, Editura Casei Scoalelor, 1936, p. 149. 

Despre încercările filosofilor români de a pune metafizica în compatibilitate cu ştiinţele 
naturii şi de a-i restabili reputația într-o perioadă în care aceasta era zdruncinată, vezi studiul meu 
„Criteriul realității. Metafizică şi ştiinţă în Scoala lui Maiorescu”, Revista de filosofie, LVI, nr. 1, 
2014, pp. 271-283. 

*! O perspectivă epistemologică asupra idealismului transcendental propune Henry E. Allison, 
Kant's Transcendental Idealism: An Interpretation and Defense , New Haven and London, Yale Uni- 
versity Press, 2004. O expunere sintetica a diferitelor interpretari privind lucrul in sine se gaseste in 
Michael Rohlf, „Immanuel Kant", The Stanford Encyclopedia of Philosophy (Summer 2014 Edition), 
Edward N. Zalta (ed.), URL = <http://plato.stanford.edu/archives/sum2014/entries/kant/>. 

2 Petrovici însuşi foloseşte această sintagmă cu privire la ipoteza transcendentalistă; Studii 
istorico-filosofice, ed. cit., p. 201. 

care nu poate fi înțeleasă decât în contextul unei lecturi metafizice a lui Kant. 
Petrovici îi poate reproşa cu sens lui Kant că a fixat limite impenetrabile între 
„realitatea adevărată” şi „realitatea iluzorie”, între ceva şi altceva, dar nu şi că le-a 
fixat între ceva de cunoscut şi nimic de cunoscut. Nu-l poate certa pe Kant pentru 
că refuză să extindă cunoaşterea dincolo de ea însăşi. În această perspectivă, 
granița dintre ceea ce se poate şi ceea ce nu se poate cunoaşte nu este negociabilă, 
iar Petrovici nu o poate muta dintr-un loc în altul şi să rămână, totodată, şi cu aprio- 
rismul, şi cu logica. Este o graniță constitutivă, nu constituită, fiind impusă de 
rațiunea însăşi. Este granița dintre posibil şi imposibil, iar aceasta nu tine de ceea 
ce a dispus propriu-zis Kant, ci de ceea ce prescrie logica. Este o consecinţă pe care 
Petrovici însuşi ar fi acceptat-o dacă nu ar fi avut o metafizică de salvat — această 
domnita la ananghie care i-a sugerat perspectiva. 

Lectura lui Kant cu gândul la metafizică este ceea ce îl determină pe Petrovici 
să vadă lucrul în sine (ceea ce nu se poate cunoaşte) ca pe un „absolut”, iar lucrul 
pentru mine (ceea ce se poate cunoaşte) ca pe un „relativ” — şi ambele ca pe nişte 
concepte substanţiale, situate pe acelaşi plan al discursului , dar pe planuri ontice 
diferite. Este ceea ce îi permite să vorbească despre ,,implicarea” absolutului in 
relativ şi despre relativul care „reflectă” absolutul % — ca şi cum „realitatea adevă- 
rată” ar fi un centru din care adevărul iradiază către periferie, iar metafizica, 
pornind din suburbiile realităţii (de la empeiria), nu trebuie decât să-şi pună 
rațiunea — un veritabil copoi al cunoaşterii — pe urmele acestui adevăr. Dar ceea ce 
numeşte Petrovici „absolut” şi „relativ” nu se află pe acelaşi plan al discursului 
decât în limitele lecturii metafizice a lui Kant. Altminteri, singurul discurs posibil 
este cu privire la ceea ce se poate cunoaşte. „Ceea ce nu se poate cunoaşte” nu face 
obiectul niciunui discurs cu sens, este o sintagmă care ascunde o contradicţie. 
Diferenţa dintre lectura metafizică a lui Petrovici şi o posibilă lectură epistemo- 
logică este că prima înţelege universul fenomenal ca pe o hartă stângace, dar 
perfectibilă, a unui univers autentic şi ascuns, în vreme ce a doua — ca fiind unicul 
univers de cunoscut. În primul caz, ideea de bază este că nu poți să trasezi granite 
între două domenii fără să vezi câte ceva din fiecare; în al doilea, că nu poți fugi de 
propria umbră. 


3 Absolutul este implicat în relativ. Ei se găsesc pretutindeni împreună. Existenţa cea mai 
relativă [...] implică un absolut care se semnalează prin aceea că nu identificăm [...] o senzaţie [...] cu o 
vedenie, ci o atribuim unui corp ce există aevea”; „Ar fi însă temerar să susţinem de aici că între 
«relativ» şi «absolut» există o prăpastie insurmontabilă. În fond, acest relativ — manifestat printr-o 
nesfârşită țesătură de raporturi între fenomene, printr-o imensă corelatiune — este un reflect al absolutului 
însuşi, al acelei unități profunde, insesizabile”; Introducere în metafizică, ed. cit., p. 26; pp. 132-133. 


